उत्तराखंड में टूटा कोरोना के नए मामलों का रिकॉर्ड, हरियाणा में मिले 5858 संक्रमित
उत्तराखंड में गुरुवार को अब तक कोरोना वायरस से संक्रमण के एक दिन में सबसे ज्यादा 2220 नए मामले सामने आए। इससे पहले प्रदेश में 19 सितंबर को 2078 नए मरीज सामने आए थे।
देहरादून/चंडीगढ़: उत्तराखंड में गुरुवार को अब तक कोरोना वायरस से संक्रमण के एक दिन में सबसे ज्यादा 2220 नए मामले सामने आए। इससे पहले प्रदेश में 19 सितंबर को 2078 नए मरीज सामने आए थे। वहीं, हरियाणा में गुरुवार को कोरोना वायरस संक्रमण के 5,858 नये मामले सामने आने के बाद मामलों की कुल संख्या बढ़कर 3,35,800 पर पहुंच गई। हरियाणा के स्वास्थ्य विभाग द्वारा गुरुवार को जारी बुलेटिन के मुताबिक, इस महामारी से सूबे में 18 और मरीजों की मौत होने से इस बीमारी के चलते अपनी जान गंवाने वाले लोगों की कुल संख्या 3,334 हो गई है।उत्तराखंड में कुल 12484 ऐक्टिव मरीजदेहरादून में स्वास्थ्य विभाग द्वारा जारी बुलेटिन के मुताबिक, नए मामलों को मिलाकर उत्तराखंड में कोरोना वायरस से संक्रमित होने वाले लोगों की कुल संख्या बढ़कर 116244 हो गई है। इसके अलावा, बृहस्पतिवार को महामारी से पीड़ित नौ अन्य मरीजों ने दम तोड़ दिया जिसके साथ ही प्रदेश में मृतक संख्या बढ़कर 1802 हो गई। प्रदेश में सर्वाधिक 914 कोविड मरीज देहरादून में मिले जबकि हरिद्वार में 613, नैनीताल में 156, उधमसिंह नगर में 131, पौड़ी गढवाल में 105 नए मरीज सामने आए। प्रदेश में उपचाराधीन मामलों की संख्या 12484 है जबकि 99777 मरीज अब तक स्वस्थ हो चुके हैं। गुड़गांव में आए 1,434 नए मामलेवहीं, हरियाणा सरकार द्वारा जरी बुलेटिन के मुताबिक, गुड़गांव में इस महामारी के 1,434 नये मामले, फरीदाबाद में 810, करनाल में 370, पानीपत में 248, सोनीपत में 336, और पंचकूला में 315 मामले सामने आये। इसके अनुसार फरीदाबाद में तीन, हिसार, अंबाला, करनाल, भिवानी और फतेहाबाद जिलों में दो-दो लोगों की मौत हुई। बुलेटिन के अनुसार हरियाणा में कोविड-19 के उपचाराधीन मरीजों की संख्या 30,518 है। अब तक 3,01,948 लोग स्वस्थ हो चुके हैं और राज्य में स्वस्थ होने की दर 89.92 प्रतिशत है। बता दें कि कोरोना वायरस की दूसरी लहर लगभग पूरे देश में कहर बरपा रही है और लगातार नए मामलों का रिकॉर्ड बना रही है।